Valeska Muller se debuut-album is nou beskikbaar! – Pieter Cloete
Home/Afrikaanse Musiek/Valeska Muller se debuut-album is nou beskikbaar!
Daarom het dié geliefde ster aanhangers behoorlik aan die gons met die vrystelling van haar langverwagte debuut-album, MY SIMFONIE, wat nie net haar stem en talent behoorlik laat skitter nie, maar ook 'n musiekversameling bied wat aan elke smaak sal voldoen.
"Dit was vir my belangrik dat die emosie in elke lied weergegee word deur die musiek en daar word baie temas aangespreek soos hartseer, trauma, teleurstelling, frustrasie, liefde, aanvaarding en hoop. Elke snit is soos 'n fliek benader – party het aksie, ander sal jou laat lag of dans en dan is daar 'n paar wat jou sal laat huil," deel Valeska. "Ek dink die algehele styl van die album is uniek en progressief. Ons het geëksperimenteer met verskillende klanke en melodieë en iets geskep waaraan nie baie Afrikaanse luisteraars gewoond is nie. Dit is baie opwindend en vars."
Volgens die musikant is die lied wat haar die naaste aan die hart lê, beslis Jy Vat Alles: "Dit is 'n brief wat ek vir iemand geskryf het en ek luister self gereeld daarna, omdat dit iets diep in my binneste laat ontwaak." Verder meen sy dat Hou Jou Mond En Dans en Naby My Naby Jou ook die potensiaal het om gehoorgunstelinge te word.
Die musiekvideo, deur Nic Billington van Saint Nic Media, is ook onlangs bekendgestel en het groot belangstelling gelok as gevolg van die unieke konsep wat gebruik is om haar kontrasterende emosies met kleur te weerspieël. Dit is tans ook op die kassie te sien.
Haar vorige liedjies, Skyn Jou Liggie Vir My en Verdwaal Saam Met Jou, is ook albei baie positief ontvang deur die publiek en kan steeds op radiostasies regoor die land gehoor word. Beide se musiekvideo's, wat deur dieselfde regisseur vervaardig is, is ook reeds deur duisende mense op YouTube gekyk.
Tans is sy besig om te oefen vir die Two Oceans, Spaans te leer praat en die finale afrondings te doen aan haar Afrikaanse album wat later vanjaar uitgereik word. "Dit is vir my 'n groot voorreg om my eerste album, wat nogal in my moedertaal is, op te neem. Alhoewel dit harde werk is, is dit 'n baie lonende ervaring," verklap die sangeres.
Buiten vir die feit dat Valeska Muller Afrikaanse grense wil verskuif met MY SIMFONIE en mense se harte wil raak, het sy ook nog baie groot drome; wat 'n wêreldtoer, 'n fliek, 'n boek en haar eie platemaatskappy insluit. Omdat daar net plek was vir soveel liedjies op haar huidige album, kan luisteraars ook uitsien na heelwat opwindende nuwe vrystellings in die toekoms.